JAKARTA - Seorang guru Kanada ditangkap di Indonesia kerana didakwa mencabul kanak-kanak, kata polis semalam.

Jurucakap polis bandar raya ini, Rikwanto berkata, suspek yang merupakan seorang pentadbir Sekolah Antarabangsa Jakarta di ibu kota Indonesia di sini boleh dipenjara sehingga 15 tahun jika didapati bersalah.

"Dia ditangkap malam kelmarin kerana disyaki merogol seorang kanak-kanak. Dia mengaku berulang kali melakukan perbuatan terkutuk itu di beberapa lokasi di premis sekolah ini sepanjang tempoh enam bulan," katanya.

Menurut Rikwanto, seorang guru tempatan di sekolah berkenaan turut ditangkap kelmarin kerana disyaki melakukan serangan seksual.

Sekolah itu mendapat perhatian orang ramai sejak polis menangkap beberapa tukang cuci kontrak kerana bergilir-gilir meliwat seorang budak lelaki berumur enam tahun.

Pihak berkuasa menutup premis di mana jenayah tersebut berlaku manakala pegawai imigresen telah mengusir 20 guru warga asing kerana menyalahgunakan visa kerja mereka.

Dalam pada itu, ibu bapa seorang mangsa tersebut menuntut sejumlah ganti rugi daripada pihak sekolah berkenaan.

"Kami kesal dengan peristiwa ini dan amat kecewa bahawa staf kami ditahan berdasarkan dakwaan yang keseluruhannya palsu tanpa sebarang bukti," kata kenyataan sekolah tersebut berhubung kontroversi itu. - AFP

&nbsp;