LONDON - Arsenal semakin hampir untuk melengkapkan perpindahan penyerang Barcelona, Alexis Sanchez ke Emirates.

Kelab Inggeris itu dikatakan sudah pun mencapai perjanjian dan pemain berusia 25 tahun itu turut sudah bersetuju dengan syarat-syarat peribadi dikemukakan.

The Gunners dijangka akan membayar sejumlah £30 juta (RM163.2 juta) untuk mendapatkan bintang antarabangsa Chile itu yang menyertai Barca dari Udinese pada 2011 dan sudah menjaringkan 43 gol dalam 119 penampilan.

Begitupun, masih ada beberapa perincian perlu diselesaikan sebelum Arsenal boleh melengkapkan perjanjian untuk membawa pemain yang menyinar di Piala Dunia Brazil itu untuk beraksi dalam Liga Perdana Inggeris.

Selain Arsenal, Liverpool juga masih berharap untuk mendapatkan Sanchez sebagai sebahagian daripada perjanjian untuk menjual penyerang bintangnya, Luis Suarez ke Nou Camp namun harapan itu nampak tipis.

Juara Itali, Juventus juga dikatakan berminat mendapatkan penyerang kental itu namun pengesahan kehadiran penyerang Real Madrid, Alvaro Morata ke Turin menghentikan khabar angin terbabit.

Selain itu, Arsenal juga masih mendahului untuk mendapatkan pertahanan kanan Perancis, Mathieu Debuchy dari Newcastle United. - Agensi