KUALA LUMPUR - Persatuan Karyawan Malaysia (Karyawan) dan Persatuan Penerbit Filem Malaysia (PFM) akan mengadakan satu mesyuarat pada 3 Jun ini bagi mencari jalan menangani pelbagai kemelut yang melanda antara penerbit dan golongan artis negara ini.

Presiden Karyawan, Datuk Freddie Fernandez berkata, mesyuarat yang bertujuan membantu memajukan industri perfileman tempatan itu akan berlangsung di bangunan Perbadanan Kemajuan Filem Nasional (Finas) di sini bermula pukul 3 petang.

"Baru-baru ini banyak isu yang telah ditangani oleh Karyawan berkait hubungan antara artis dan produser. Antara isu-isu yang akan di bincangkan termasuk masalah kelewatan mendapat bayaran, masalah khidmat dibatalkan pada saat akhir, ketiadaan kontrak yang standard serta keadaan lokasi yang kurang sempurna.

“Kami sudah lama merancang untuk mengadakan perjumpaan ini tetapi sering ditunda atas sebab-sebab yang tidak dapat dielakkan" katanya melalui satu kenyataan media hari ini.

Freddie berkata, mesyuarat itu bagaimanapun hanya memberi tumpuan ke atas masalah asas seperti isu kontrak dan masalah lokasi yang tidak sesuai berbanding isu royalti dan hak cipta sebagai langkah permulaan menjernihkan keadaan.

Menurutnya, Karyawan akan diwakili oleh beliau, Timbalan Presiden, Radhi Khalid, ahli Biro Pelakon, Din Maidin dan Ezany Nizariff serta beberapa artis yang lain.

Manakala, katanya, Presiden PFM, Datuk Yusof Haslam dan Timbalannya, Datin Paduka Suhaimi Baba serta beberapa ahli jawatankuasa badan itu telah mengesahkan hadir pada mesyuarat itu.

Bagaimanapun, katanya, mesyuarat itu tidak melibatkan pegawai Finas atau agensi kerajaan lain bagi memberi peluang kepada semua pihak berbincang secara terbuka.

“Objektifnya ialah untuk mencari jalan penyelesaian di atas apa-apa masalah yang di hadapi kedua belah pihak serta merancang aktiviti yang boleh dilakukan oleh kedua dua pihak dalam pembangunan industri filem.

“Antaranya memerangi cetak rompak dan struktur promosi yang tepat bagi memasarkan filem tempatan dimana kutipan box office baru baru ini merosot dan membawa kerugian kepada penerbit,” tegas beliau. - mynewshub.my