BALIK PULAU - Polis Pulau Pinang memburu tiga lagi anggota geng Palembang yang disyaki terbabit dalam beberapa kejadian samun dan pecah kereta di sekitar daerah ini sejak 2012.

Ketua Polis Daerah Barat Daya Supritenden Lai Fah Hin berkata polis percaya dua lelaki dan seorang wanita rakyat Indonesia terbabit masih berada di negara ini berikutan penahanan ketua kumpulan itu di Jalan Tengah, Bayan Baru di sini, 21 Jun lepas.

"Semua penjenayah itu berasal dari Palembang, Indonesia dan sering berulang alik bersama hasil jualan barang curi ke negara asal mereka menggunakan laluan air," katanya kepada pemberita di sini hari ini.

Semalam, sebuah akhbar melaporkan polis menahan seorang lelaki berumur 29 tahun dan menjumpai pelbagai jenis telefon bimbit, komputer riba, beberapa kad pengenalan yang dipercayai barang curi dan peralatan memecah cermin kenderaan dalam kereta yang dipandu lelaki terbabit.

Beliau berkata siasatan lanjut mendapati kereta jenis Proton Waja dinaiki lelaki itu disewa dengan kadar RM100 sehari dan biasa digunakan untuk kegiatan haram kumpulan terbabit.

Lai Fah Hin berkata dengan penahanan lelaki itu, polis percaya dapat menyelesaikan lima kes samun di Queensbay, Bayan Baru dan Batu Maung melibatkan anggaran kerugian puluhan ribu ringgit.

Beliau berkata ketiga-tiga suspek yang masih diburu itu tidak memiliki dokumen pengenalan diri yang sah dan mereka yang berumur dalam lingkungan 30-an itu hanya dikenali sebagai Rosni, Irfan dan Yuni.

"Orang ramai yang melihat pergerakan individu mencurigakan di kawasan mereka diminta melaporkannya ke balai polis berdekatan," katanya.

Sementara itu, Lai Fah Hin berkata polis menahan empat lelaki berumur antara 18 dan 29 tahun yang disyaki terbabit dalam tiga kejadian samun bersenjata di kedai yang beroperasi 24 jam di daerah ini dalam beberapa serbuan sekitar jam 3.30 pagi, 19 Jun lepas.

Beliau berkata pada mulanya polis menahan sebuah kereta yang dipandu seorang lelaki berumur 29 tahun dalam keadaan mencurigakan di Bayan Baru dan menemui sejumlah wang tunai, lima telefon bimbit, lima kartun rokok yang kesemuanya bernilai kira-kira RM5,000.

"Susulan itu, polis menahan tiga lagi rakan suspek berumur antara 18 dan 24 tahun di rumah masing-masing sekitar Bayan Lepas dan Bayan Baru serta merampas dua parang panjang dan beberapa bilah pisau pelbagai saiz," katanya.

Siasatan lanjut mendapati kumpulan itu baru dua hingga tiga bulan terjebak dalam kegiatan itu dan menggunakan hasil jualan barangan curi itu untuk membeli dadah, katanya sambil memberitahu kesemua suspek positif dadah. - BERNAMA