SHAH ALAM - Selangor terlepas peluang untuk memintas Pahang di persada liga apabila hanya mampu seri tanpa jaringan dengan Terengganu pada perlawanan tunggal Liga Super di Stadium Shah Alam di sini, malam ini.

Selangor gagal memanfaatkan kelebihan bermain di halaman sendiri dengan berkongsi mata, sekali gus menghuni tangga kedua liga.

Walaupun berkongsi 28 mata dengan Pahang namun perbezaan jaringan meletakkan pasukan Gergasi Merah itu di tempat kedua saingan liga selepas 14 perlawanan.

Terengganu pula berkongsi 22 mata dengan Sarawak namun berada di tangga keempat berdasarkan beza jaringan yang lebih tinggi.

Pada perlawanan tersebut, kedua-dua pasukan mempamerkan corak permainan seimbang dengan saling mengasak ke kubu masing-masing sebaik sahaja
perlawanan bermula.

Skuad Penyu hampir berada di hadapan pada minit ke-21 namun tandukan pemain import dari Colombia, Javier Andres Estupinan Romero hasil sepakan percuma Ismail Faruqi Ashari ditepis keluar oleh penjaga gol Selangor, Mohd Farizal Marlias.

Percubaan pemain tengah Terengganu, Mohd Ashaari Samsudin, lapan minit kemudian hanya sedikit melepasi pintu gol Selangor.

Kapten Mohd Bunyamin Umar hampir meletakkan skuad Gergasi Merah di hadapan pada minit ke-31 namun sepakan lemah beliau terus ke dakapan penjaga gol Terengganu, Mohd Sharbinee Alawee Ramli.

Pada babak kedua, Terengganu dilihat lebih banyak mengasak dan hampir mendahului pada minit ke-49, namun Javier Andres mempersiakan peluang ketika berhadapan dengan Mohd Farizal selepas percubaannya tersasar.

Jurulatih Selangor, Mehmet Durakovic menggantikan A.Thamil Arasu dengan  Muhammad Nazmi Faiz pada minit ke-60 bagi memantapkan jentera serangan namun ia tidak mengubah kedudukan. - BERNAMA