Bekas pemangku Menteri Pengangkutan Datuk Seri Hishammuddin Tun Hussein komited untuk terus bersama membantu menteri baharu kementerian itu, Datuk Seri Liow Tiong Lai dalam memastikan kelancaran operasi pencarian pesawat Malaysia Airlines MH370.

Hishamuddin, yang memangku jawatan itu selama lebih setahun, berkata: "Kami sudah membahagikan tanggungjawab kami secara seimbang."

"Saya akan terus membantu dan memastikan hubungan yang telah saya wujudkan dengan pemimpin-pemimpin negara berkaitan berterusan sehingga Liow selesa memimpinnya," kata Menteri Pertahanan itu.

"Kalau perlukan saya di sidang-sidang media (PC) dan ia ada kaitan dengan saya, saya tidak keberatan," katanya dalam sidang media bersama selepas majlis serah terima tugas di sini hari ini.

Rabu lepas, Najib mengumumkan pelantikan tiga menteri penuh dan tiga timbalan menteri baharu daripada MCA dan Gerakan dalam Kabinet dan antaranya Liow, yang juga presiden MCA.

Hishammuddin berkata beliau dan Liow akan mendengar satu taklimat mengenai perkembangan terkini daripada empat jawatankuasa Kabinet iaitu Jawatankuasa Waris Penumpang, Jawatankuasa Teknikal dan Jawatankuasa Pergerakan Aset dan Jawatankuasa Perhubungan, Komunikasi dan Media, di Parlimen, esok.

Beliau berkata mereka akan memastikan peralihan yang lancar dalam fasa baharu pencarian pesawat MH370 yang hilang sejak 8 Mac lepas.

"Saya akan memperkenalkan Liow kepada semua pihak berkuasa berkaitan dan juga pemegang kepentingan di China dan Australia bagi memastikan peralihan peranan yang lancar," katanya.

Selain berkongsi pengalaman, Hishamuddin berkata banyak isu telah dibincangkan dalam pertemuan dengan Liow dan antaranya termasuk cabaran dan isu dihadapi Kementerian Pengangkutan dan juga misi pencarian MH370.

Liow pula berkata beliau akan mengadakan mesyuarat dan perjumpaan dengan pemimpin-pemimpin luar negara yang mempunyai kaitan dengan misi pencarian MH370 untuk memastikan isu MH370 dapat diselesaikan sepenuhnya.

"Saya memerlukan masa untuk menyesuaikan diri dalam kementerian ini...terutama dalam hal MH370 untuk mengetahui butiran terperinci, mendengar beberapa laporan jawatankuasa serta mesyuarat dengan beberapa menteri dari Australia dan China.

"Saya akan pergi ke Australia tidak lama lagi untuk menemui ketua Pusat Penyelarasan Agensi Bersama (JACC) Angus Houston bagi mendapatkan butiran terkini," katanya.

Liow berkata beliau akan menghubungi Menteri Pengangkutan China, Yang Chuangtang, malam ini untuk memaklumkan pelantikannya dan perkara-perkara lain yang berkaitan.

Ditanya adakah beliau bersedia dengan pelbagai persoalan mengenai MH370, Liow berkata beliau yakin dan akan terus bekerjasama dengan Hishammuddin dan kementerian lain demi memastikan pengendalian isu MH370 berjalan lancar.

Sementara itu, Hishammuddin berkata laporan mengenai penumpang dan kru dipercayai meninggal dunia akibat sesak nafas dan pesawat berkenaan dipandu melalui pemanduan automatik sebelum hilang di selatan Lautan Hindi masih belum mendapat pengesahan daripada pakar.

"Apa jua perkara yang dibangkitkan saya akan komen apabila ianya mendapat pengesahan dari pakar dan juga persefahaman dari tiga negara," katanya.

Dalam laporan terbaru setebal 55 muka surat pihak berkuasa Australia yang disiarkan 27 Jun, Lembaga Keselamatan Pengangkutan Australia mendakwa semua penumpang dan kru MH370 dipercayai meninggal dunia akibat sesak nafas.

Kesimpulan itu dicapai selepas pasukan penyiasat membuat perbezaan senario dalam pesawat berbanding dengan insiden-insiden sebelum ini namun tiada bukti baharu dikemukakan berhubung keadaan dalam pesawat tersebut, kata Hishammuddin.

-- BERNAMA