KUALA LUMPUR - Cadbury Malaysia gembira kerana Jabatan Kemajuan Islam Malaysia (Jakim) mengesahkan dua sampel produk coklat keluaran syarikat itu yang diambil terus daripada kilang syarikat itu dikesan tidak mengandungi Asid Deoksiribonukliek (DNA) babi (porcine).

Pengarah Urusannya, Sunil Sethi berkata, pengesahan itu sekali gus menunjukkan bahawa produk Coklat keluarga syarikat itu yang dibuat dan dijual di Malaysia halal dimakan umat Islam negara ini.

“Kami di Cadbury Malaysia gembira untuk mengesahkan iaitu apa yang kami percaya selama ini bahawa coklat yang kami buat dan jual di Malaysia adalah halal.

“Selepas beroperasi lebih 40 tahun di Malaysia, tiada yang lebih penting kepada kami berbanding kepercayaan pelanggan. Kami mahu melupakan insiden itu dan fokus kepada keriangan yang menjadi nadi kepada semua yang kami lakukan di Cadbury,” katanya dalam satu kenyataan media hari ini.

Sunil bagaimanapun mengakui insiden itu sesuatu yang malang namun pihaknya berterima kasih kepada pihak berkuasa kerana menjernihkan keadaan malah telah memberi jaminan sebarang keabnormalan dalam keputusan ujian mereka akan disahkan secara dalaman terlebih dahulu sebelum diumumkan kepada orang ramai pada masa depan.

Beliau dalam pada itu berkata, semua produk keluaran Cadbury mengikut peraturan Jakim dan Jakim merupakan badan tertinggi dalam pensijilan halal di negara ini

“Kami memahami kepentingan memenuhi aspek agama dan budaya di negara ini. Halal sentiasa menjadi keutamaan kami ,” katanya. - mynewshub.my