TELUK INTAN - Cuaca di Teluk Intan pada hari pengundian pilihan raya kecil (PRK) parlimen itu esok diramal baik pada sebelah pagi.

Bagaimanapun menurut laman sesawang Jabatan Meteorologi Malaysia, hujan dijangka turun pada sebelah petang.

PRK kerusi Parlimen Teluk Intan menyaksikan pertandingan satu lawan satu antara calon Barisan Nasional (BN) Datuk Mah Siew Keong dan calon DAP Dyana Sofya Mohd Daud.

Sebanyak 59,927 pengundi akan menunaikan hak mereka di 35 pusat pengundian yang dibuka mulai 8 pagi hingga 5 petang esok.

Pengundian awal untuk 410 pengundi telah diadakan pada Selasa lepas.

Sebanyak 60,349 pengundi termasuk 410 pengundi awal dan 12 pengundi Tidak Hadir Luar negara, layak mengundi pada PRK ini. - BERNAMA