PUTRAJAYA -- Malaysia telah mencapai persetujuan dengan puak pemisah Ukraine, yang menguasai kawasan sekitar tapak nahas MH17 di timur   Ukraine, untuk membenarkan sekumpulan anggota polis antarabangsa memasuki lokasi itu bagi memberi perlindungan kepada penyiasat antarabangsa.

Kenyataan Pejabat Perdana Menteri menyebut Perdana Menteri Datuk Seri Najib Tun Razak dan Alexander Borodai, pemimpin puak pemisah, hari ini bersetuju membenarkan anggota polis antarabangsa memasuki kawasan nahas.

Menurut kenyataan itu, Najib telah menghubungi rakan sejawatannya dari Belanda serta Australia dan ketiga-tiga negara bersetuju bekerjasama rapat dalam urusan penempatan anggota polis di kawasan nahas.

Pejabat Perdana Menteri juga menyatakan sejumlah 68 anggota polis Malaysia akan berlepas dari Kuala Lumpur ke kawasan nahas pada Rabu.

Di bawah persetujuan asal tiga perkara yang dicapai antara Najib dan Borodai pada 22 Julai, puak pemisah Ukrainie bersetuju untuk menyerahkan kedua-dua kotak hitam kepada Malaysia; menyerahkan mayat mangsa kepada pegawai antarabangsa; dan memberi akses penuh ke kawasan nahas kepada penyiasat antarabangsa.

Kenyataan itu menyebut sebelum ini penyiasat antarabangsa tidak dapat dihantar ke tapak nahas yang meliputi kawasan yang luas di timur Ukraine dan mengumpul bukti ekoran kebimbangan mengenai keselamatan, termasuk aktiviti ketenteraan yang berterusan.

Oleh itu, Malaysia menggesa agar semua aktiviti ketenteraan di sekitar kawasan nahas dihentikan.

"Malaysia khuatir kebimbangan terhadap aspek keselamatan menghalang akses penuh ke kawasan nahas dan penyiasatan secara bebas tidak dapat dijalankan.

Dalam pada itu, Malaysia bimbang mungkin ada lagi mayat mangsa di kawasan nahas," katanya.

Kenyataan itu menyebut Najib sebagai berkata amat penting sekumpulan lengkap penyiasat dihantar bagi memastikan semua mayat mangsa dipindah, dikenal pasti dan dihantar pulang ke negara asal kerana penumpang serta anak kapal MH17 perlu diberi penghormatan yang sewajarnya.

<strong>"Saya amat bimbang penyiasat antarabangsa tidak dapat dihantar ke kawasan nahas dengan sempurna berikutan keadaan keselamatan yang meruncing.</strong>
<strong>    </strong>
<strong>"Kami juga perlu menghantar penyiasat yang mempunyai akses tidak terhad di kawasan nahas agar kami dapat memahami apa yang berlaku kepada MH17. Saya berharap persetujuan ini dengan Borodai akan menjamin keselamatan di kawasan berkenaan supaya penyiasat antarabangsa dapat menjalankan tugas mereka," katanya.</strong>

Najib juga berkata tiga negara iaitu Belanda, Australia dan Malaysia mewujudkan satu gabungan bagi memperoleh akses ke kawasan nahas serta menjalin kerjasama untuk memberi keadilan kepada mangsa.

Menurut kenyataan itu, pegawai Malaysia sedang membincangkan butiran mengenai penghantaran polis antarabangsa dengan Belanda dan Australia.

"Menteri Luar Datuk Seri Anifah Aman telah menghubungi rakan sejawatannya serta pegawai kerajaan Ukraine mengenai kerangka perundangan dan diplomatik berhubung perkara itu," katanya.

Selain itu, Menteri Pengangkutan Datuk Seri Liow Tiong Lai mengetuai siasatan MH17 dan bekerjasama rapat dengan ketua penyiasat Belanda.

Pesawat Boeing 777-200 milik MAS, yang membawa 298 orang iaitu 283 penumpang dan 15 anak kapal, dalam perjalanan dari Amsterdam ke Kuala Lumpur apabila terhempas di Donetsk, di timur Ukraine dekat sempadan Rusia pada 17 Julai, dipercayai ditembak jatuh.

Bagaimanapun, setakat ini tiada pihak yang mengaku bertanggungjawab. -- BERNAMA