KUALA LUMPUR - Agensi Nuklear Malaysia akan menganjurkan program Perkhemahan Nuklear: Veni, Vidi, Vici (3V) 2014 bermula 1 hingga 3 Jun ini.

Agensi itu dalam satu kenyataan media memberitahu, sebanyak 20 sekolah dipilih menyertai perkhemahan di Agensi Nuklear Malaysia tersebut.

"Peserta akan didedahkan sedikit sebanyak ilmu berkaitan teknologi nuklear. Antara intipati utama program ini adalah pertandingan eksperimen.

"Aktiviti pertandingan eksperimen ini akan dilangsungkan pada hari kedua perkhemahan, manakala majls penutup dan penyampaian hadiah kepada pemenang adalah pada hari ketiga," kata kenyataan itu hari ini.

Menurut kenyataan itu, aktiviti tersebut antara lain bertujuan memberi peluang kepada guru dan pelajar melihat kemudahan berkaitan teknologi nuklear serta menjalankan eksperimen dengan bimbingan saintis.

Kata kenyataan itu, kaedah tersebut merupakan strategi dan pendekatan paling berkesan dalam usaha menyemai minat pelajar dalam bidang sains khususnya Nuklear.

Tambah kenyataan itu, program tersebut juga bertujuan menyebarkan subjek sains dan teknologi nuklear melalui pembelajaran luar kelas, membina keyakinan dan kepercayaan pelajar dan guru sains tentang keselamatan teknologi nuclear dan sumbangannya dalam kehidupan.

"Program tersebut juga boleh memotivasi dan menggalakkan pelajar memilih bidang sains nuklear diperingkat lebih tinggi," kata kenyataan itu.