TUMPAT - Polis Marin merampas 3,320 karton rokok seludup pelbagai jenama dianggarkan bernilai RM300,000 di sebuah rumah di Kampung Alur Durian, Wakaf Baharu, Jumaat lepas.

Pegawai Pemerintah Pasukan Polis Marin Wilayah 3 Pangkalan Kubor ASP Mohd Nawi Mohd Yunus berkata seorang wanita berusia 40-an turut ditahan di rumah itu pada pukul 11 pagi dalam operasi polis dengan kerjasama Unit Pencegah Penyeludupan (UPP).

Dalam perkembangan lain, beliau berkata pihaknya juga merampas 101 tong petrol yang cuba diseludup ke luar negara di Pulai Ular di sini, awal pagi ini.

"Dalam serbuan pada pukul 2 pagi itu, tiga suspek yang sedang memunggah tong-tong minyak itu untuk diseludup berjaya melarikan diri setelah menyedari kehadiran pihak berkuasa," katanya kepada pemberita di Pangkalan Pasukan Gerakan Marin Pengkalan Kubor di sini

Hasil rampasan itu dianggar bernilai RM6,400 dan setiap tong mampu memuatkan 3,000 liter minyak, katanya. - BERNAMA