HULU TERENGGANU - Sungai Berang di Kuala Berang dijadikan Pusat Santuari Ikan dan bakal diwartakan sebagai tempat larangan memancing bagi memastikan sumber ikan air tawar di sungai itu tidak pupus.

Ketua Daerah Perikanan Hulu Terengganu, Jamlus Mohd Nor berkata, pewartaan kawasan sungai itu, yang akan dibuat tidak lama lagi, meliputi kawasan sepanjang dua kilometer dari kuala Sungai Berang hingga di kuala Sungai Tersat.

"Kita tidak akan benarkan mana-mana individu untuk memancing ikan di kawasan yang akan diwartakan ini yang mana kita juga bekerjasama dengan beberapa badan seperti Jabatan Pengairan dan Saliran, Majlis Daerah Hulu Terengganu serta Jawatankuasa Kemajuan dan Keselamatan Kampung (JKKK).

"Pihak kami akan memberikan input dari segi teknikal dan memastikan ikan tidak ditangkap,” katanya kepada pemberita ketika ditemui selepas Program Pelepasan Ikan di Sungai Berang di sini semalam.

Jamlus berkata, sebagai permulaan Jabatan Perikanan Terengganu melepaskan 66,000 benih ikan air tawar pelbagai spesies dan udang galah di sungai berkenaan. - BERNAMA