<p style="text-align: justify;">KUALA LUMPUR - Rakyat Malaysia berpeluang menyaksikan juraian hujan meteor daripada Komet 209P/Linear pada 23 dan 24 Mei ini.</p>
<p style="text-align: justify;">Unit Komunikasi Korporat Agensi Angkasa Negara(Angkasa) dalam satu kenyataan media memberitahu, sebanyak 100 hingga 400 meteor sejam dapat dilihat dengan mata kasar pada malam tersebut.</p>
<p style="text-align: justify;">"Titik hujan meteor ini adalah daripada buruj Camelopardalis di langit utara dan dijangka, masa puncak hujan meteor ini adalah pada 6UTC hingga 8UTC (pukul 2 hingga 4 petang waktu tempatan).</p>
<p style="text-align: justify;">"Hujan meteor ini boleh dilihat di kawasan-kawasan yang kurang mengalami pencemaran cahaya dan bergantung kepada keadaan cuaca langit malam kawasan tersebut," kata kenyataan itu hari ini.</p>
<p style="text-align: justify;">Menurut kenyataan itu, selain keadaan cuaca dan awan tebal, kebarangkalian untuk menyaksikan Meteor itu akan berkurang sedikit kerana terdapat bulan sabit tua yang akan terbit sekitar pukul 3 pagi.</p>
<p style="text-align: justify;">Oleh demikian, Angkasa menyarankan orang ramai yang ingin melihat meteor itu berbuat demikian sebelum bulan terbit iaitu sebelum pukul 3 pagi kedua-dua hari berkenaan.</p>
<p style="text-align: justify;">Orang ramai yang mahu mendapatkan maklumat lanjut diminta menghubungi Planetarium Negara di talian 03-2273 4303 atau Observatory Negara Langkawi di talian 04-966 8870. - mynewshub.my</p>