KUALA LUMPUR - Kerajaan akan menghantar wakil pelbagai agama dari negara ini ke Amsterdam, Belanda untuk menguruskan jenazah warga Malaysia yang terlibat nahas pesawat Malaysia Airlines (MAS) MH17 mengikut cara agama masing-masing.

Menteri di Jabatan Perdana Menteri, Tan Sri Joseph Kurup berkata, penghantaran wakil-wakil agama dari Malaysia itu akan dilakukan dalam masa terdekat.

“Kerajaan sentiasa memberi perhatian serius dan amat prihatin dengan kehendak dan permintaan waris mangsa MH17.

“Seperti yang telah diputuskan oleh kerajaan, MCCBCHST dengan kerjasama Jabatan Perpaduan Negara dan Integrasi Nasional akan menghantar wakil daripada setiap agama agar urusan jenazah dapat dijalankan dengan sempurna mengikut kehendak agama masing-masing,” katanya melalui satu kenyataan media hari ini.

Joseph menjelaskan, sebanyak 22 jenazah penumpang dan anak kapal MH17 warga Malaysia bukan Islam terkorban dalam nahas tersebut.

Justeru, katanya, satu mesyuarat dengan wakil-wakil agama dari Majlis Perundingan Agama Buddha, Kristian, Hindu, Sikh dan Toa Malaysia (MCCBCHST) telah diadakan di Putrajaya semalam sebelum mencapai keputusan itu. - mynewshub.my