MELAKA - Polis berjaya menahan lapan anggota serta ketua kumpulan 'geng fajar' yang dipercayai terlibat dalam 14 kes pecah rumah dan samun sekitar Melaka Tengah sejak Januari lepas.

Ketua Jabatan Siasatan Jenayah Melaka ACP Raja Shahrom Raja Abdullah berkata kesemua lelaki terbabit berusia antara 19 hingga 41 tahun diberkas di tiga lokasi berasingan bermula 3 Julai lepas.

Beliau berkata dua anggota kumpulan itu ditahan di sebuah kedai makan di Kuala Lumpur kira-kira 7 petang, 3 Julai sebelum ketuanya yang berusia 41 tahun serta saki baki anggota geng itu ditahan secara berperingkat di Genting Highlands, Pahang dan Melaka, sehingga 10 pagi tadi.

"Polis turut merampas 22 telefon bimbit pelbagai jenama, tiga komputer riba, dua komputer tablet dan empat jam berjenama kesemuanya dipercayai barang curi bernilai RM40,000," katanya kepada pemberita dalam sidang akhbar di sini, hari ini.

Katanya modus operandi geng tersebut ialah menjalankan aktiviti pecah rumah dan samun di waktu fajar antara 6 hingga 9 pagi dengan menjadikan rumah mewah sebagai sasaran.

"Anggota kumpulan ini masuk ke rumah mewah dengan bertopeng seterusnya mengikat mangsa dan menyelongkar rumah mencari barang berharga dan juga minuman keras," katanya.

Raja Shahrom berkata anggota geng terbabit turut mengambil gambar mangsa dalam keadaan bogel dan mengugut akan menyebarkannya jika mangsa membuat laporan polis.

Dalam perkembangan lain, beliau berkata seorang wanita berusia 46 tahun menerima lima jahitan di kepala selepas ditetak seorang lelaki menggunakan sebilah parang dalam kejadian samun di sebuah kedai runcit di Bukit Darat, Tanjung Kling di sini, 7.45 petang semalam.

Katanya ketika kejadian, mangsa yang merupakan pembantu kedai sedang berbuka puasa di kaunter pembayaran sebelum didatangi dua lelaki yang memakai topi keledar penutup penuh lalu mengarahkannya memberikan wang.

"Mangsa kemudian ditetak di kepala oleh salah seorang lelaki terbabit sebelum melarikan diri dengan wang tunai berjumlah RM300," katanya. - BERNAMA