PASIR PUTEH - Agensi Penguatkuasa Maritim Malaysia Kelantan (APMM) yang berpangkalan di Tok Bali di sini menahan lima nelayan Vietnam berumur 17 hingga 36 tahun kerana menangkap ikan di perairan negara, semalam.

Ketua Penguatkuasa agensi berkenaan, Kapten Maritim Wan Burhanuddin Jusoh berkata turut dirampas daripada bot berkenaan adalah peralatan menangkap ikan serta lebih 200 kilogram sotong kering bernilai lebih RM2,000.

"Ketika ditahan pukul 6 petang mereka sedang menangkap ikan kira-kira 40 batu dari Pantai Tok Bali," katanya kepada pemberita ketika ditemui di sini, hari ini.

Beliau berkata siasatan akan dijalankan mengikut Akta Perikanan 1985 Seksyen 15(1)(a) jika sabit kesalahan bot akan dirampas dan awak-awak didenda tidak lebih RM1 juta.

Katanya ini merupakan tangkapan ke-13 dalam tempoh lima bulan pertama tahun ini. - BERNAMA