HILLSBORO, Oregon - Seorang pesara jurutera, Bruce Campbell telah mengubah suai sebuah pesawat lama jenis Boeing 727-200 menjadi sebuah rumah yang juga kediaman keduanya.

Campbell, 64, telah membeli pesawat lama itu pada harga AS$100,000 (RM321,300) tahun lalu dan kini merancang untuk membeli sebuah lagi pesawat lama yang lebih besar dari Jepun.

Bekas jurutera elektrik itu telah menghabiskan masa selama enam bulan untuk mengubah suai pesawatnya yang dilengkapi dengan sayap dan gear pendaratan sehingga menjadi sebuah kediaman yang lengkap.

Pada tahun 1999, Campbell pernah berikrar untuk menyelamatkan pesawat yang tidak digunakan daripada menjadi besi buruk.

Dianggarkan kira-kira 1,200 hingga 1,800 buah pesawat sedang menunggu masa untuk dilupuskan dengan 500 hingga 600 buah daripadanya sudah digunakan melebihi 20 tahun.

Sebelum tinggal di dalam pesawat itu, Campbell pernah tinggal selama bertahun-tahun di dalam kereta yang menjadi kediamannya dan berpindah ke dalam pesawat apabila permitnya diluluskan. - Agensi

&nbsp;