KUALA LUMPUR - Dewan Pemuda PAS Malaysia (DPPM) meminta semua ahlinya bersiap sedia terhadap sebarang kemungkinan yang akan timbul berikutan tindakan Parti Keadilan Rakyat (PKR) memecat Menteri Besar Selangor, Tan Sri Abdul Khalid Ibrahim daripada parti tersebut.

Ketuanya, Suhaizan Kaiat turut meminta ahlinya supaya bertenang, menunggu arahan dari pejabat DPPM dan tidak bertindak sendirian supaya tidak menambah sulit krisis yang sedang berlaku itu.

Beliau turut menegaskan, DPPM bersedia menerima apa juga arahan oleh kepimpinan tertinggi PAS berhubung perkara itu.

“Cadangan pemuda pakatan untuk mengadakan pertemuan lapan mata sudah menjadi enam mata. DPPM difahamkan bahawa semanta pertemuan ini telah dan akan dilaksanakan oleh pimpinan utama pakatan.

“Berdasarkan pengalaman krisis kerajaan Perak pada tahun 2009, masa adalah terlalu pantas pada waktu ini. Masa boleh menjadi `pedang’ kepada pakatan. DPPM mendesak konflik ini ditangani secara harmoni melalui majlis presiden pakatan,” katanya melalui satu kenyataan media hari ini.

Suhaizan menegaskan, pemecatan Abdul Khalid sebagai ahli PKR menjadikan pentadbiran kerajaan negeri dalam keadaan tidak stabil.

Beliau bimbang sekiranya ruang tersebut akan dimanipulasi oleh pihak tertentu untuk kepentingan mereka dengan mewujudkan kekacauan di Selangor supaya Dewan Undangan Negeri dibubarkan.

Justeru, beliau mencadangkan sebuah Jawatankuasa Krisis Menteri Besar Selangor diwujudkan bagi menangani masalah yang berlaku tersebut.

“Mesyuarat DPPM semalam bersetuju menyokong usaha pakatan dan bersedia menjadi pendamai kepada krisis yang berlaku,” katanya. - mynewshub.my