KUALA LUMPUR - Kementerian Kesihatan mengingatkan orang ramai yang membeli atau memiliki rokok tidak sah boleh dikenakan kompaun sehingga RM5,000 atau denda oleh mahkamah sehingga RM10,000 atau dipenjara sehingga dua tahun atau kedua-duanya berkuatkuasa 1 Januari lalu.

Ketua Pengarah Kesihatan, Datuk Dr. Noor Hisham Abdullah berkata, perkara itu selaras dengan pindaan yang dilakukan ke atas Peraturan-Peraturan Kawalan Hasil Tembakau 2004 bagi memperkukuhkan peruntukan bagi melarang penjualan, pembelian atau pemilikan rokok yang tidak memenuhi PPKHT.

"Pindaan Peraturan 15(4A), PPKHT ini telah diwartakan pada 11 Jun 2013 dan berkuatkuasa mulai 1 Januari 2014.
"Mana-mana penjual yang menjual atau pembeli yang membeli dan memiliki rokok yang tidak dicetak dengan amaran kesihatan bergambar yang wajib boleh dikompaun, denda atau dipenjara," katanya melalui satu kenyataan media semalam.

Noor Hisham menjelaskan, pindaan ke atas Peraturan-Peraturan Kawalan Hasil Tembakau 2004 itu  bertujuan menangani masalah penjualan rokok tidak sah yang berleluasa di pasaran dan ketiadaan undang-undang terhadap orang awam yang membeli atau memiliki rokok tidak sah.

Jelasnya, langkah itu juga bertujuan memperkukuhkan usaha menangani tabiat merokok yang memudaratkan terutama yang diakibatkan orokok tidak sah yang berharga murah dan seterusnya mencapai maklamat untuk mengurangkan bilangan perokok dalam kalangan rakyat Malaysia.

Sehubungan itu, katanya, Kementerian Kesihatan akan mempertingkatkan aktiviti penguatkuasaan peraturan baharu tersebut.

"Kami telah mengatur barisan aktiviti sepanjang tahun ini termasuk operasi penguatkuasaan di peringkat kebangsaan, negeri dan daerah untuk mengambil tindakan perundangan terhadap mana-mana orang yang menjual, membeli atau memiliki rokok tidak sah.

"Orang awam dinasihatkan agar mengambil maklum mengenai perlaksanaan peraturan baharu ini," tegasnya.