KUALA LUMPUR - Jaringan Melayu Malaysia (JMM) mendakwa Jabatan Kemajuan Islam Malaysia (Jakim) mengelirukan umat Islam berhubung isu pencemaran Asid Deoksiribonukliek (DNA) babi dalam coklat Cadbury.

Presidennya, Azwanddin Hamzah berkata, Jakim pada 24 Mei lalu menggantung sijil halal bagi dua produk Cadbury yang menunjukkan ada produk itu telah tercemar dengan DNA babi.

"Isu coklat Cadbury bermula apabila Kementerian Kesihatan mengesahkan haram pada 24 Mei 2014 tetapi Jakim pula mengesahkan bebas DNA babi semalam.

"JMM mendesak Jakim memberi penjelasan tentang punca pencemaran produk yang nyata memang mengandungi DNA babi tersebut kerana itu punca sebenar yang perlu dijelaskan," dakwanya melalui satu kenyataan media hari ini.

Azwanddin mendakwa, kegagalan Jakim menjelaskan punca pencemaran tersebut kepada masyarakat Islam mengundang pelbagai spekulasi dan rasa kurang yakin terhadap kenyataan-kenyataan Jakim.

"Umat Islam kini jelas rasa terkeliru dan tertanya-tanya punca pencemaran tersebut," dakwanya.

Beliau turut mengkritik Jakim kerana tidak mempunyai makmal sendiri sedangkan jabatan itu sepatutnya mempunyai makmal yang melibatkan pemakanan untuk umat Islam.

Beliau turut mendakwa Jakim tidak mendengar suara rakyat dan badan bukan kerajaan (NGO) berhubung isu itu sebaliknya difahamkan membuat laporan polis ke atas NGO.

Dakwanya lagi, Jakim juga tidak membuat laporan polis terhadap individu yang membocorkan maklumat pencemaran tersebut seolah-olah cuba menyembunyikan sesuatu. - mynewshub.my

&nbsp;