KUALA LUMPUR – Malaysia Airports Holdings Berhad (MAHB) menerima Anugerah Majikan 1Malaysia bersempena sambutan Hari Pekerja 2014 anjuran Kementerian Sumber Manusia semalam.

MAHB dalam satu kenyataan media memberitahu, anugerah itu disampaikan oleh Perdana Menteri, Datuk Seri Najib Tun Razak pada majlis sambutan itu di Pusat Dagangan Antarabangsa Melaka (MITC).

“Pemberian anugerah ini berdasarkan beberapa kriteria seperti pembangunan modal insan, komitmen ke arah kesihatan dan keselamatan pekerja, penyediaan kemudahan kakitangan serta pelaksanaan program-program komuniti dan alam sekitar.

“MAHB menerima sebuah trofi, RM10, 000 dan Sijil Penghargaan melalui anugerah itu,” kata kenyataan itu hari ini.

Sementara itu, Pengerusi MAHB, Tan Sri Wan Abdul Aziz Wan Abdullah dalam kenyataan sama berkata, anugerah itu secara tidak langsung mengiktiraf dedikasi MAHB dalam membangunkan tenaga kerja yang produktif, bermaklumat, berdisiplin, penyayang dan responsif.

“Kami tidak henti-henti dalam usaha untuk menguruskan secara proaktif dan mengekalkan hubungan yang harmoni dan simbiotik antara majikan dan pekerja. Ini adalah rahsia kejayaan kami,” katanya. - mynewshub.my