KUALA LUMPUR - AirAsia menjadi syarikat penerbangan pertama di Asia Pasifik melaksanakan teknologi "light ticketing" daripada Amadeus, penyedia teknologi bagi industri pelancongan.

"Buat pertama kalinya, membeli belah tradisional, tempahan dan aliran pusat operasi sokongan akan digabungkan dengan tambang dinamik masa sebenar yang disediakan menerusi hubungan Extensible Markup Language AirAsia dengan Amadeus.

"Agensi pelancongan yang mempunyai hubungan dengan Amadeus boleh melihat dan membanding tambang AirAsia dalam skrin yang sama seperti syarikat penerbangan perkhidmatan penuh, sesuatu yang sebelum ini belum pernah dilaksanakan," kata Amadeus dalam satu kenyataan hari ini.

Menurut Naib Presiden Eksekutif Komersil Syarikat Penerbangan Asia Pasifik Amadeus, Hazem Hussein, perjanjian itu membolehkan AirAsia mendekati lebih rapat lagi sektor korporat yang semakin berkembang menerusi rangkaian agensi pelancongan Amadeus di seluruh dunia.

"Ini akan membuka laluan untuk meningkatkan hasil bagi syarikat penerbangan itu," katanya. - BERNAMA