<p style="text-align: left;">KUALA LUMPUR - PAS Terengganu menggesa Yayasan Islam Terengganu (YIT) menarik balik tindakan menamatkan kontrak 300 guru Kelas al-Quran dan Fardu Ain (Kafa) di negeri ini.</p>
<p style="text-align: left;">Pesuruhjaya PAS Terengganu, Satiful Bahri Mamat mendakwa, pegawai YIT perlu menarik balik tindakan itu untuk mengelak mereka terus menanggung dosa kerana menzalimi guru terbabit.</p>
<p style="text-align: left;">"Menghukum seseorang yang tidak bersalah adalah satu tindakan yang zalim dan berdosa, begitu juga tindakan memecat mana-mana pihak yang tidak bersalah.</p>
<p style="text-align: left;">"Pengarah YIT tidak harus menanggung dosa malah menambah dosa dengan bercakap tidak benar dan menafikan tindakan memecat guru KAFA tersebut adalah kerana ‘politik’ semata-mata," dakwanya melalui satu kenyataan media hari ini.</p>
<p style="text-align: left;">Satiful Bahri turut mendakwa, seorang pegawai YIT melalui laman sosial mengakui seorang guru Kafa itu mesti menyokong parti tertentu sekiranya mahu terus mengajar.</p>
<p style="text-align: left;">Dakwanya, pegawai YIT itu juga mendedahkan setiap guru yang mahu disambung perkhidmatan mesti mendapat sokongan Jawatankuasa Kemajuan dan Keselamatan Kampung (JKKK).</p>
<p style="text-align: left;">"Tidak ada belas ihsan langsung kepada guru terbabit yang juga ibu bapa, mereka hilang mata pencarian ketika sibuk menghadapi persiapan anak kembali ke sekolah," katanya lagi.</p>
<p style="text-align: left;">Media semalam bagaimanapun melaporkan, penamatan kontrak 300 guru Kaf di Terengganu dibuat berdasarkan faktor prestasi kerana kerajaan negeri memerlukan guru yang berwibawa, berkebolehan dan berdedikasi.</p>
<p style="text-align: left;">Menteri Besar, Datuk Seri Ahmad Said dipetik berkata,keputusan itu diambil berasaskan penilaian oleh YIT yang mempunyai sistem pengukuran prestasi untuk kakitangannya. - mynewshub.my</p>