Datuk Seri Hishammuddin Hussein hari ini menegaskan pihak berkuasa Malaysia tidak salah mengambil langkah mengecilkan kawasan pencarian pesawat MH370 di selatan Lautan Hindi, meskipun dengan fasa baru pencarian itu bermula.

Pemangku Menteri Pengangkutan itu memberitahu sidang berita di Hotel Royale Chulan di Kuala Lumpur bahawa beliau yakin Malaysia dalam jejak yang betul.

"Kami sedang mendapatkan lebih pakar dan rakan untuk menyertai operasi menjejak pesawat MH370. Saya yakin kami akan dapat menemuinya." kata Hishammuddin.

<strong>Turut hadir bersamanya hari ini adalah pesara ketua Tentera Angkatan Udara Australia, Marsyal Angus Houston dan Jean-Paul Troadec.</strong>

Houston ditarik daripada persaraan beliau untuk mengetuai Pusat Penyelarasan Agensi Australia, yang bertanggungjawab atas pencarian MH370 di Lautan Hindi.

Troadec ialah presiden Biro Penyiasat Kemalangan Penerbangan Perancis dan bekas ketua penyiasatan kes Air France 447.

Hishammuddin disoal wartawan mengenai kritikan terhadap tindakan Malaysia menumpukan kawasan pencarian ke selatan Lautan Hindi.

Beliau juga ditanya jika Malaysia akan meneliti semula analisis berkaitan jejak penerbangan MH370.

"Kawasan di mana penerbangan MH370 dipercayai berakhir bukanlah kawasan yang kecil," kata Hishammuddin.

"Kami sudah melakukan analisis dan penelitian data yang sedia ada. Berdasarkan templat yang kami ada serta pinger, terdapat lagi kawasan yang kami sedang bincangkan."

Hishammuddin berkata kawasan lain yang sedang dibincangkan juga akan menggunakan pendekatan sama seperti sebelum ini.

"Kami sedang mendapatkan kerjasama pakar bagi pasukan dalam mencari pesawat hilang itu," katanya.

Houston berkata usaha pada masa ini sepatutnya ditumpukan sepenuhnya kepada pencarian MH370.

"Kami perlu lakukan ini untuk keluarga penumpang dan warga yang menggunakan khidmat penerbangan di seluruh dunia, dan siasat apa yang berlaku pada MH370," katanya.

Sementara itu, Hishammuddin berkata beliau akan bertolak ke Canberra Ahad ini untuk membuat persediaan mesyuarat tiga hala dengan China dan Australia Isnin depan.

"Mesyuarat tiga hala itu akan membincangkan fasa seterusnya untuk pencarian MH370 yang melibatkan kerahans aset dan kos yang berpatutan."

Hishammuddin berkata perbincangan beliau dengan Houston berjalan dengan lancar, sambil sekali lagi berkata betapa pentingnya semua yang terlibat dalam pencarian untuk saling berkomunikasi.