<p style="text-align: justify;">KUALA LUMPUR - PAS mendakwa akan melakukan pemantauan rapi ke atas pelaksanaan kerajaan sementara berikutan pembubaran Parlimen oleh Perdana Menteri, Datuk Seri Najib Tun Razak semalam.</p>
<p style="text-align: justify;">Naib Presidennya, Datuk Mahfuz Omar berkata, parti pembangkang tidak akan teragak-agak mengambil tindakan yang sewajarnya sekiranya berlaku pelanggaran peruntukkan dalam pelaksanaan kerajaan sementara.</p>
<p style="text-align: justify;">“Kami di pihak PAS dan pakatan akan memantau perkara ini secara serius dan akan mengambil tindakan sewajarnya jika ada perkara dilanggar.</p>
<p style="text-align: justify;">“PAS menyeru supaya Perdana Menteri dan seluruh pemegang jawatan di dalam badan Eksekutif sama ada ahli kabinet Persekutuan mahupun ahli Majlis Mesyuarat Kerajaan Negeri supaya benar-benar mematuhi prinsip, amalan dan konvensyen berkaitan kerajaan sementara secara sepenuhnya,” katanya melalui satu kenyataan media hari ini.</p>
<p style="text-align: justify;">Mahfuz seterusnya menyenaraikan perkara yang perlu dipatuhi oleh kerajaan sementara sebelum Pilihan Raya Umum Ke-13 (PRU13) diadakan dalam tempoh 60 hari bermula hari ini iaitu:</p>
<p style="text-align: justify;">i) Memegang jawatan Perdana Menteri, Menteri-Menteri atau Menteri Besar bagi Kerajaan Sementara adalah hanya untuk menjalankan tanggungjawab wajib selaku kerajaan yang memerintah yang berkaitan dengan urusan `day to day’ sesebuah kerajaan.</p>
<p style="text-align: justify;">ii) Turun berkempen dalam pilihan raya kapasiti atau jawatan politik di dalam parti dan bukan sebagai Perdana Menteri, Menteri-Menteri atau Menteri Besar.</p>
<p style="text-align: justify;">iii) Tidak menyalahguna jentera, peruntukan, kenderaan, kemudahan dan kakitangan kerajaan dengan tujuan untuk berkempen dan meraih undi.</p>
<p style="text-align: justify;">iv) Tidak membuat sebarang pengumuman atau pelancaran sebarang projek atau inisiatif kerajaan;</p>
<p style="text-align: justify;">v) Tidak memasuki atau menandatangani sebarang perjanjian baru terutamanya yang melibatkan projek-projek besar serta implikasi kewangan kepada kerajaan.</p>
<p style="text-align: justify;">vi) Tidak membuat sebarang pengumuman atau pemberian apa jua bentuk bantuan atau peruntukan wang kerajaan samada dalam bentuk wang tunai, geran, bonus atau pemberian barangan;</p>
<p style="text-align: justify;">vii) Tidak membuat sebarang pelantikan, pertukaran atau rombakan dalam apa jua organisasi yang kerajaan berkuasa ke atasnya;</p>
<p style="text-align: justify;">viii) Tidak menganjurkan apa jua bentuk himpunan, aktiviti atau apa jua program yang melibatkan kakitangan kerajaan dan orang ramai melalui kementerian, jabatan atau mana-mana agensi-agensi kerajaan yang dilihat sebagai cubaan untuk berkempen dan menanamkan dakyah politik.</p>
<p style="text-align: justify;">ix) Tidak menggunakan jawatan untuk menggugut atau mengindoktrinasi rakyat khususnya kakitangan kerajaan atau pelajar-pelajarjar IPT bagi mendapatkan undi mereka.</p>
<p style="text-align: justify;">x) Tidak menjadikan premis, pejabat atau bangunan milik kerajaan sebagai markas parti.</p>
<p style="text-align: justify;">xi) Memastikan media massa milik kerajaan memberikan liputan yang seimbang dan adil kepada semua parti-parti yang bertanding. - mynewshub.my</p>
<p style="text-align: justify;"></p>