DAMANSARA - Parti Keadilan Rakyat (PKR) Selangor menyokong keputusan PKR Pusat mencadangkan Datin Seri Wan Azizah Wan Ismail sebagai Menteri Besar Selangor yang baharu menggantikan Tan Sri Abdul Khalid Ibrahim.

Ketua Cabang Ampang, Zuraida Kamaruddin, berkata sokongan itu dicapai 18 Ketua Cabang, enam Ahli Parlimen dan 12 Ahli Dewan Undangan Negeri (ADUN) Selangor dakam beberapa siri mesyuarat sebelum ini.

"Ia turut mengesa Tan Sri Abdul Khalid Ibrahim mengambil peluang untuk berundur dengan baik," katanya pada sidang media di ibu pejabat PKR di sini, sebentar tadi.

Zuraidah berkata, meskipun beberapa pemimpin PKR Selangor ada menamakan Azmin Ali sebagai pengganti Khalid, namun kepemimpin negeri itu akur dengan keputusan Majlis Pimpinan Pusat (MPP) menamakan Wan Azizah.

"Kami turut menyokong tindakan Lembaga Disiplin parti yang mengeluarkan surat tunjuk sebab kepada Khalid kerana enggan meletakkan jawatan," katanya.

Beliau bagaimanapun berkata, persetujuan kepemimpinan PKR Selangor itu tidak membabitkan Khalid dan Azmin. - <strong>Berita Harian</strong>