MARANG - Mayat seorang kontraktor yang lemas ketika mencari remis di pantai Kampung Pasir Putih, di sini, semalam, berjaya ditemui oleh pasukan mencari dan menyelamat hari ini.

Pegawai pusat gerakan operasi Jabatan Bomba dan Penyelamat negeri, Abdullah Zawawi Mohamad berkata mayat mangsa, Abidin Ahmad, 39, dari Bandar Chenerh Baru, Kemaman, ditemui terapung kira-kira pukul 3.40 petang tadi.

Katanya mayat mangsa ditemui terapung kira-kira 200m dari lokasi mangsa dilaporkan lemas.

"Selepas usaha mencari dan menyelamat dilakukan hampir 12 jam, pasukan penyelamat berjaya mengesan mayat mangsa yang timbul berhampiran tempat kejadian" katanya ketika dihubungi Bernama di sini hari ini.

Mayat mangsa dihantar ke Hospital Sultanah Nur Zahirah (HSNZ) untuk dibedah siasat.

Semalam, kegembiraan mangsa bersama dua lagi pekerjanya bermandi-manda sambil mencari remis bertukar tragedi setelah mangsa hilang dipukul ombak dalam kejadian pukul 4 petang. - BERNAMA