KUALA LUMPUR - Dewan Pemuda PAS (DPP) Wilayah Persekutuan menggesa semua pihak termasuk parti kerajaan dan pembangkang bersatu hati dalam menghadapi musibah nahas pesawat MH17 yang menimpa negara.

Ketuanya, Ir. Khairil Nizam Khirudin berkata, seluruh rakyat Malaysia perlu bersatu hati tanpa mengira perbezaan bangsa, agama dan fahaman politik demi mencari kebenaran dalam insiden itu.

<strong>“Semangat kecintaan kepada negara dan perpaduan merupakan elemen penting dalam memastikan tanah air tercinta ini dapat mengharungi fasa kritikal ini dengan sebaiknya.</strong>

<strong>“Sikap saling menuduh, menyebarkan berita palsu dan teori karut perlu dijauhi kerana ia hanya akan mengundang sengketa dan perbalahan sesama kita yang tidak berkesudahan,” katanya melalui satu kenyataan media hari ini.</strong>

Khairil Nizam dalam pada itu mendesak kerajaan Malaysia bertindak tegas dan berani dalam membela nasib penumpang dan krew MH17 yang tidak bersalah tetapi terbabit dalam konflik pertelagahan politik kuasa besar dunia.

Menurutnya, serangan terhadap pesawat yang membawa orang awam itu adalah suatu tindakan yang amat kejam dan zalim.

Justeru, katanya, kerajaan Malaysia perlu memainkan peranan yang penting dalam memastikan badan bebas yang menjalankan penyiasatan terhadap tragedi itu dapat menjalankan tugas dengan telus, adil dan berani.

“Pastinya kita menuntut agar pihak yang bertanggungjawab terhadap jenayah kejam ini akan diseret ke muka pengadilan,” tegasnya. - mynewshub.my

&nbsp;