<p style="text-align: justify;">JEDDAH - Setiausaha Agung Pertubuhan Kerjasama Islam (OIC) Iyad Amin Madani telah melantik bekas Menteri Luar Malaysia Tan Sri Syed Hamid Albar sebagai duta khas OIC ke Myanmar.</p>
<p style="text-align: justify;">Bahagian media OIC melaporkan bahawa Syed Hamid akan memainkan peranan dalam mengukuhkan usaha-usaha diplomatik antara OIC dan pihak berkuasa Myanmar serta negara-negara serantau dan antarabangsa yang lain.</p>
<p style="text-align: justify;">Ini penting dalam menggalakkan keamanan dan mengembalikan keharmonian kaum, khasnya antara penduduk bukan Islam dan Islam, di negara itu melalui proses dialog komprehensif.</p>
<p style="text-align: justify;">Menurut Iyad, beliau yakin Syed Hamid akan menggunakan segala kemampuan dan kebolehan serta pengalaman beliau yang luas dalam melaksanakan misinya. - BERNAMA</p>