Difahamkan sebentar tadi, Parti Keadilan Rakyat (PKR) Negeri Selangor mengadakan sidang media berhubung kemelut kerusi panas Menteri Besar negeri itu.

Menurut laporan beberapa laman portal, berlaku sedikit kekecohan apabila ada dua kenyataan media diedarkan kepada wartawan selain kenyataan media oleh yang diedarkan sebelum sidang media berlangsung.

Pada sidang media itu, PKR Selangor menyuarakan sokongan kepada Presiden PKR; Datuk Seri Dr Wan Azizah Wan Ismail dilantik sebagai Menteri Besar yang baru menggantikan Tan Sri Abdul Khalid Ibrahim.

Nama Dr Wan Azizah telah sebulat suara dipilih menggantikan Abdul Khalid oleh Majlis Pimpinan Pusat.

"Walaupun beberapa pimpinan Selangor ada membangkitkan cadangan untuk menamakan Timbalan Presiden PKR Azmin Ali sebagai calon Menteri Besar Selangor, namun kami akur dengan keputusan sebulat suara Majlis Pimpinan Pusat untuk menamakan Dr Wan Azizah sebagai calon Menteri Besar Selangor.

"Oleh yang demikian, kami menggesa agar semua anggota PKR bersama merapatkan saf serta bersatu dalam menyokong Presiden PKR yang juga ADUN Kajang sebagai calon Menteri Besar," menurut kenyataan media awal.

Kekecohan berlaku apabila, selepas selesai sidang media berkenaan ada pihak yang mengedarkan kenyataan media kedua yang mahu nama Azmin turut dipertimbangkan untuk kerusi panas itu.

Kenyataan kedua itu menyebut, selain sokongan kepada Dr Wan Azizah, nama Azmin perlu dipertimbangkan berdasarkan sokongan dari sebahagian besar pimpinan kanan parti termasuk Pengerusi-Pengerusi Majlis Pimpinan Negeri dan anggota parti.

"Tokoh pertama yang memenangi kerusi Dewan Undangan Negeri (DUN) Selangor pada Pilihan Raya Umum ke-11 (1999) Azmin, mempunyai kelayakan yang wajar dipertimbangkan.

"Selain berpengalaman luas dalam pentadbiran kerajaan di peringkat Persekutuan selama 15 tahun bersama Ketua Umum PKR Datuk Seri Anwar Ibrahim, beliau juga merupakan ADUN yang paling berpengalaman dalam PKR," menurut kenyataan kedua itu.

Dua kenyataan media itu menandakan kini di dalam PKR terdapat perpecahan sokongan kepada dua bahagian iaitu kem yang menyokong Dr Wan Azizah dan kem yang menyokong Azmin.

Tidak difahamkan siapa yang mengedarkan kenyataan kedua kerana ia hanya tertulis dari Majlis Pimpinan Negeri Selangor berbanding kenyataan kedua yang ditulis dari Ketua PKR Cabang Ampang Zuraida Kamaruddin.

Menurut kenyataan Zuraida, dengan perlantikan Dr Wan Azizah sebagai Menteri Besar krisis kepimpinan yang berlarutan hingga ke hari ini akan berjaya diselesaikan dengan baik.

"Kami turut menyokong tindakan Lembaga Disiplin parti yang telah mengeluarkan surat tunjuk sebab kepada Abdul Khalid dan ingin menasihatkan beliau untuk mengambil peluang ini untuk berundur dengan baik," kata Zuraida dalam kenyataan media pertama.

Jika dilihat di atas kertas, nama isteri Anwar, dilihat hampir pasti akan dilantik menjadi Menteri Besar kerana sokongan sebulat suara Majlis Pimpinan Pusat termasuk Anwar sendiri.

Bagaimanapun, jika dilihat berasaskan merit, Azmin sebenarnya mempunyai lebih banyak sebab untuk dilantik ke kerusi berkenaan berbanding Dr Wan Azizah.

Nampaknya, krisis kepimpinan Selangor ini akan terus berlarutan biarpun Menteri Besar baru nanti sudah pun dilantik.