RAMALLAH, Tebing Barat - Askar-askar Israel berbalas tembakan dengan penduduk Palestin semalam, kata tentera rejim Zionis.

Ia merupakan pertempuran di jalanan paling sengit di Tebing Barat sejak tentera Yahudi memulakan operasi mencari tiga remaja Israel yang hilang seminggu lalu.

Beberapa pegawai hospital berkata, tiga penduduk Palestin cedera terkena tembakan dalam pertempuran di Jenin yang merupakan kubu kuat pejuang Palestin.

Setakat ini, belum ada laporan mengenai kecederaan di pihak Israel.

"Kira-kira 300 penduduk Palestin dengan sebahagian mereka membaling bahan letupan dan melepaskan tembakan ketika tentera askar-askar Israel memasuki Jenin untuk mencari tiga remaja hilang itu," kata pihak tentera dalam satu kenyataan.

Dalam pada itu, tentera Israel menangkap seramai 30 penduduk Palestin di Tebing Barat sejak semalam dalam operasi mencari tiga remaja Yahudi yang didakwa diculik pergerakan Hamas, kata pihak tentera semalam.

Menurut kenyataan tentera Zionis, tangkapan terbaharu itu menjadikan bilangan penduduk Palestin yang ditahan setakat ini meningkat kepada 280 orang.

Tiga remaja dengan dua daripada mereka di bawah umur hilang dekat penempatan haram Gush Etzion di Tebing Barat pada 12 Jun lalu.

Israel menyalahkan Hamas sebagai bertanggungjawab menculik mereka.- AFP

&nbsp;