SEPANG - Kastam Diraja Malaysia (KDRM) Lapangan Terbang Antarabangsa Kuala Lumpur (KLIA), berjaya menggagalkan dua cubaan menyeludup dadah jenis methamphetamine sebanyak 15.44 kilogram dianggarkan bernilai RM2.93 juta.

Pengarah KDRM KLIA, Datuk Chik Omar Chik Lim, berkata cubaan seludup itu dilakukan oleh dua lelaki warganegara Uzbekistan dan Nigeria melalui balai ketibaan penumpang antarabangsa KLIA, di sini, pada Jumaat dan Sabtu lalu.

"Modus operandi yang digunakan suspek pertama adalah dengan menyorok barang kes dalam bagasi menggunakan serbuk kopi dan suspek kedua menggunakan ruangan khas atau rahsia dalam bagasi demi mengaburi mata pihak berkuasa.

"Kes disiasat mengikut Seksyen 39(B) Akta Dadah Berbahaya 1952 dan jika sabit kesalahan boleh dihukum gantung sampai mati mandatori," katanya pada sidang media di sini, sebentar tadi. - <strong>BH Online</strong>