KUALA LUMPUR - Penduduk Pulau Ketam dan Kampung Sungai Lima di Klang, Selangor yang terjejas bekalan air bersih sejak 12 Julai lalu kembali mendapat bekalan air bersih bermula semalam.

Pengurus Besar Jabatan Komunikasi Korporat dan Hal Ehwal Awam Syarikat Bekalan Air Selangor Sdn. Bhd. (Syabas), Priscilla Alfred berkata, bekalan pulih selepas pihak Syabas berjaya memperbaiki paip bocor di dasar laut.

“Kerja-kerja pengesanan kebocoran dan pembaikan paip pada dua lokasi yang berlainan disebabkan kerja-kerja penggerudian dasar laut oleh pihak ketiga pada 12 Julai 2014 lalu telah siap dibaiki sepenuhnya pada pukul 5 petang, 20 Julai lalu.

“Selepas pembersihan saluran paip tersebut, air telah mula dibekalkan kepada pengguna bermula pukul 1 pagi pada 21 Julai 2014,” katanya dalam satu kenyataan media.

Priscilla dalam pada itu menjelaskan, usaha memperbaiki paip pecah tersebut mengambil masa lama kerana kesukaran mengesan lokasi paip dan kebocoran di dasar laut serta berada di dua lokasi berlainan.

Justeru, katanya, Syabas berterima kasih kepada pengguna di kawasan tersebut kerana bersabar menghadapi situasi tersebut dan memberi kerjasama baik sepanjang tempoh gangguan bekalan air. - mynewshub.my