SEREMBAN - Datuk Hamzah Md Jamil dilantik sebagai Timbalan Ketua Polis Negeri Sembilan yang baharu menggantikan Datuk Abdul Manan Mhd Hassan yang ditukarkan ke Jabatan Perdana Menteri sebagai Ketua Pengarah Perlindungan Saksi.

Majlis serah terima tugas berlangsung di Ibu Pejabat Polis Kontinjen negeri di sini hari ini dan disaksikan oleh Ketua Polis Negeri Sembilan, Datuk Osman Salleh.

Berucap dalam majlis itu, Hamzah, 58, yang juga bekas Timbalan Ketua Polis Terengganu, berharap semua pihak akan terus membantu polis membanteras jenayah.

Katanya beliau juga yakin dengan kerjasama yang terjalin antara polis dan penduduk akan membolehkannya menggalas tanggungjawab lama di tempat baharu tersebut sebaik mungkin.

"Saya menerima pelantikan ini dengan hati terbuka dan mengucapkan terima kasih kepada kepemimpinan tertinggi PDRM (Polis Diraja Malaysia) kerana memberi kepercayaan kepada saya bagi menyandang jawatan ini," katanya yang sudah 37 tahun berkhidmat dalam pasukan itu.

Sementara itu, Abdul Manan dalam ucapannya berterima kasih kepada warga kontinjen polis Negeri Sembilan terutama ketua polis negeri yang banyak membantunya menjalankan tugas.

"Saya amat berpuas hati kerana dapat berkhidmat di negeri ini dalam tempoh yang agak lama," katanya. - BERNAMA