KUALA LUMPUR - Seluruh warga Universiti Malaya (UM) bersedih dengan kemangkatan Sultan Perak, Sultan Azlan Shah yang juga canselor universiti tersebut sejak 28 tahun lalu.

Pejabat Hubungan Antarabangsa dan Korporat UM dalam satu kenyataan media memberitahu, kemangkatan baginda merupakan satu kehilangan besar buat universiti tersebut.

"Seluruh warga UM merafak sembah takziah atas kemangkatan Almarhum Sultan Perak yang juga Canselor UM tengah hari tadi.

"Patik mewakili seluruh warga kampus merakamkan ucapan takziah kepada seluruh ahli keluarga almarhum, khasnya Raja Permaisuri Perak, Tuanku Bainun serta anakanda baginda dan kaum kerabat lain," kata kenyataan itu hari ini.

Menurut kenyataan itu, kemangkatan Almarhum Sultan Azlan adalah satu kehilangan besar buat warga UM berikutan jasa baginda sepanjang 28 tahun menjadi Canselor UM iaitu sejak 8 Februari 1986.

Menurut kenyataan itu, selaku Canselor UM, baginda banyak menyumbang buah fikiran serta tenaga dalam perkembangan UM dan memartabatkan universiti itu sebagai institusi bertaraf dunia.

Malah, kata kenyataan itu, Sultan Azlan amat dikenali sebagai seorang pemimpin berjiwa rakyat, berhemah tinggi dan sentiasa mengambil berat terhadap kebajikan warga UM.

"Sebagai tanda berkabung, semua bendera dalam kampus UM akan dikibarkan separuh tiang selama tujuh hari bermula hari ini. Seluruh warga UM mendoakan roh almarhum dicucuri rahmat dan ditempatkan dalam kalangan orang beriman," kata kenyataan itu. - mynewshub.my