KUALA LUMPUR - Kad ucapan Hari Raya Aidilfitri tetap menjadi pilihan orang ramai untuk menzahirkan ucapan selamat hari raya meskipun sistem perhubungan masa kini dikuasai komunikasi digital kerana ia telah menjadi sebahagian daripada tradisi masyarakat Malaysia.

Menyedari hakikat itu, Pos Malaysia Berhad (Pos Malaysia) bertindak menawarkan caj pos istimewa untuk penghantaran kad ucapan Hari Raya Aidilfitri sehingga 31 Julai ini.

Pos Malaysia dalam satu kenyataan media memberitahu, kadar caj istimewa 50 sen itu untuk kad ucapan tanpa mengira saiz, bentuk dan warna diposkan ke mana-mana destinasi seluruh Malaysia untuk berat sehingga 50 gram.

"Pos Malaysia bagaimanapun menasihatkan orang ramai membuat penghantaran kad ucapan itu sebelum 22 Julai 2014 agar kad ucapan mereka sampai kepada penerima sebelum Hari Raya Aidilfitri," kata kenyataan itu hari ini.

Pos Malaysia meminta orang ramai menulis alamat lengkap dengan jelas pada sampul surat seperti nama penuh penerima, nombor rumah, jalan dan poskod untuk memastikan proses serahan dapat dilakukan dengan tepat.

Kata kenyataan itu, maklumat lanjut mengenai caj pos istimewa penghantaran itu boleh diperoleh dengan menghubungi talian PosLine 1-300-300-300.

Pos Malaysia turut menjelaskan walaupun dengan adanya komunikasi digital semasa, tradisi menghantar kad ucapan masih menjadi amalan pada musim perayaan.

“Tiada yang lebih istimewa selain daripada memberi sentuhan peribadi menerusi kad ucapan. Pos Malaysia berbangga kerana dapat menghubungkan menerusi kiriman kad ucapan ini,” kata kenyataan itu. - mynewshub.my