Majlis Keselamatan Persatuan Bangsa-Bangsa Bersatu (PBB) hari ini akan bersidang untuk memberikan kata putus mereka serta draf resolusi di atas serangan tembakan yang menimpa pesawat Penerbangan Malaysia (MAS) MH17, Khamis lalu.

Majlis tersebut menggesa pihak pemberontak bersenjata di Ukraine membenarkan pasukan mencari dan menyelamat masuk ke kawasan lokasi nahas di Donetsk, timur Ukraine.

Australia yang kehilangan 28 warganegaranya, menjadi antara negara terawal menghantar draft resolusi mengutuk sekeras-kerasnya tindakan tidak berperikemanusiaan yang telah mengorbankan sebanyak 283 nyawa penumpang dan 15 anak kapal penerbangan MH17.

Dalam draf resolusi tersebut, mereka meminta agar pihak yang bertanggungjawab ke atas nahas tersebut memberikan sepenuh kerjasama bagi melancarkan siasatan terperinci berhubung insiden menyayat hati itu.

Antara lain yang diminta pihak majlis keselamatan ialah supaya pihak pemberontak tidak mengancam keselamatan pasukan mencari dan menyelamat di kawasan nahas serta menghapuskan dan mencemarkan bahan bukti yang melibatkan pesawat MH17.

Pihak bertelagah di antara Ukraine dan Rusia saling tuduh menuduh mengenai siapakah sebenarnya dalang di sebalik tembakan yang dilancarkan pada petang Khamis lalu.

Kerajaan Rusia menafikan mereka bertanggungjawab di atas insiden tersebut sebaliknya menuduh tentera Ukraine di atas perkara itu.

Sementara itu, Presiden Rusia, Vladimir Putin mengesa puak pemisah di timur Ukraine memberikan sepenuh kerjasama dan turut menegaskan kepada siasatan antarabangsa supaya tidak terus membuat kesimpulan tanpa sebarang usul periksa. - <strong>MYNEWSHUB.MY</strong>

Oleh: <strong>AUDREY LEE</strong>

&nbsp;

&nbsp;