KUALA LUMPUR - Polis Diraja Malaysia (PDRM) tidak pernah mengamalkan siasatan secara selektif ke atas isu-isu yang melibatkan penghinaan terhadap agama dan kenyataan berbaur perkauman yang disebarkan melalui media massa atau sosial.

Timbalan Ketua Polis Negara, Tan Sri Mohd. Bakri Zinin sebaliknya menegaskan, tempoh untuk melengkapkan sesuatu kertas siasatan itu berbeza-beza kerana bergantung kepada banyak faktor terutama maklumat yang berjaya dikumpulkan.

"PDRM memandang berat tohmahan sesetengah pihak polis menjalankan siasatan selektif ke atas isu seperti itu.

"Pihak polis tidak pernah bersikap selektif dalam menjalankan siasatan dengan memberi keutamaan kepada mana-mana kaum atau agama," tegasnya melalui satu kenyataan media hari ini.

Mohd. Bakri menerangkan, PDRM mengambil masa untuk melengkapkan kertas siasatan kerena perlu mengenal pasti pemilik sah akaun media sosial sesebuah kes bagi memastikan keadilan terlaksana.

Menurutnya, kebanyakan akaun tersebut tersebut didaftarkan di luar negara maka undang-undang Malaysia tidak terpakai dan PDRM terpaksa juga mengambil masa yang lama untuk menjalankan siasatan forensik apabila pemilik mendakwa akaun mereka telah diceroboh oleh pihak lain.

Justeru, beliau menyeru semua pihak agar tidak memainkan isu agama dan kaum yang boleh menyemarakkan sentimen negatif dan seterusnya menganggu gugat keharmonian dan ketenteraman awam.

"Kami amat komited dalam menjalankan siasatan dan berharap masyarakat tidak menyebarkan maklumat yang memburukkan lagi ketegangan yang sedia wujud," katanya. - mynewshub.my