GLASGOW - Atlet menembak kebangsaan, Nur Suryani Mohd Taibi membidik pingat gangsa dalam acara 10m Air Rifle individu wanita di Barry Buddon Shooting Centre, Carnoustie, dekat sini.

Nur Suryani membidik 184.4 mata manakala pingat emas dan perak dimenangi oleh atlet dari India, Arpuvi Chandela dan Ayonika Paul masing-masing dengan 206.mata dan 204.9 mata.

Nur Suryani berkata, beliau berharap kejayaan itu dapat memberikan motivasi kepada atlet menembak lain untuk mempamerkan prestasi yang lebih baik.

"Saya sangat berpuas hati dengan pencapaian hari ini, memang tidak menafikan penembak dari India merupakan atlet terbaik dunia.

"Masih ramai lagi atlet menembak yang hebat belum beraksi, saya yakin mereka akan meraih kejayaan yang lebih baik kepada kontinjen," katanya kepada pemberita di sini.

Nur Suryani berkata, beliau turut yakin skuad menembak mampu membidik pingat emas pada Sukan Komanwel kali ini.

Seorang lagi atlet menembak kebangsaan, Eddy Chew, hampir membidik pingat gangsa bagi acara 10m Air Pistol individu lelak.
Bagaimanapun, Eddy terpaksa berpuas hati dengan bidikan 154.0 mata untuk menamatkan saingan di tempat keempat manakala Jonathan Wong di tempat ketujuh dengan 94.3 mata.

Pingat emas dimenangi oleh Daniel Repacholi dari Australia dengan 199.5 mata manakala pingat perak menjadi milik Prakash Nanjappa dari India dengan 198.2 mata. - BERNAMA