JOHOR BAHRU - Anggota Parlimen Johor Bahru, Tan Sri Shahrir Abdul Samad mencadangkan agar perkhidmatan teksi dan bas dikecuali daripada membayar tol di Kompleks Kastam, Imigresen dan Kuarantin (CIQ) Bangunan Sultan Iskandar, di sini.

Beliau berkata, ia bagi menggalakkan orang ramai menggunakan pengangkutan awam untuk berulang-alik dari Johor Baharu ke Singapura selain mengurangkan kesesakan akibat kemasukan kenderaan persendirian dari kedua-dua arah Tambak Johor.

"Saya melihat pelaksanaan tol dan kadarnya bukan merupakan satu masalah, tetapi pengguna perlu diberi perkhidmatan dan penyelesaian alternatif yang perlu diteliti. Perlu diperkasa dari segi perkhidmatan pengangkutan awam,” katanya.

Beliau diminta mengulas kekecohan yang berlaku di CIQ itu semalam yang dikatakan berpunca daripada pemandu bas kilang yang enggan membayar tol.

Beliau berkata, fungsi CIQ perlu dilihat bukan sahaja sebagai pintu masuk ke negara ini tetapi sebagai terminal pengangkutan bersepadu. - BERNAMA