<p style="text-align: justify;">SEREMBAN - Seorang pengurus ladang ditemui mati pagi tadi dengan kepalanya ditutup plastik dan kaki serta tangannya diikat di Ladang Perhentian Tinggi, Jalan Seremban-Tampin dekat sini.</p>
<p style="text-align: justify;">Mayat Lau Ah Kaw, 72, ditemui pekerjanya kira-kira 10 meter dari pagar rumah banglonya kira-kira pukul 6.30 pagi.</p>
<p style="text-align: justify;">"Dia dipercayai keluar dari rumah pukul 6.20 pagi untuk ke pejabat ladang yang terletak kira-kira 500 meter dari rumahnya. Beberapa pekerja terdengar jeritannya dan bunyi bising dari bahagian depan pagar, namun tidak perasan apa-apa berlaku kerana keadaan sekitar yang gelap.</p>
<p style="text-align: justify;">Mereka kemudiannya menghubungi pengawal di pondok berdekatan pejabat itu dan menemui mangsa dalam keadaan sudah tidak bernyawa," kata seorang daripada pekerja berkenaan yang enggan dikenali.</p>
<p style="text-align: justify;">Dompet mangsa dikatakan turut hilang. Ketua Polis Daerah Seremban, Asisten Komisioner Zainal Abu mengesahkan penemuan mayat mangsa. - BERNAMA</p>