<p style="text-align: justify;">NEW DELHI - Pilihan raya umum di India masuk fasa terakhir semalam apabila berjuta-juta penduduk di negeri Uttar Pradesh, Bihar dan West Bengal keluar mengundi untuk memilih pemimpin baharu negara itu.</p>
<p style="text-align: justify;">Pilihan raya tersebut dianggap yang terbesar di dunia apabila seramai 814 juta pengundi akan menentukan pemimpin mereka dalam proses pengundian yang mengambil masa selama lima minggu itu.</p>
<p style="text-align: justify;">Tiga negeri tersebut merupakan negeri terakhir mengadakan pilihan raya dan keputusan pilihan raya di negara itu dijangka mula dikeluarkan Jumaat ini.</p>
<p style="text-align: justify;">Beribu-ribu penduduk di bandar Varanasi di negeri Uttar Pradesh berbaris panjang dalam cuaca panas untuk membuang undi manakala di negeri West Bengal empat cedera dalam satu pergaduhan.</p>
<p style="text-align: justify;">Pergaduhan dilaporkan tercetus di sebuah kampung kira-kira 35 kilometer dari bandar Calcutta apabila seorang lelaki didakwa melepaskan tembakan yang menyebabkan empat pekerja sebuah parti politik cedera.</p>
<p style="text-align: justify;">Sementara itu, calon Perdana Menteri, Narendra Modi daripada parti pembangkang, Parti Bharatiya Janata yang menjanjikan perubahan ekonomi dilihat mengekalkan momentumnya dalam pilihan raya kali ini.</p>
<p style="text-align: justify;">Narendra yang merupakan Ketua Menteri Gujarat sebelum ini menerima pujian kerana berjaya mengukuhkan perkembangan ekonomi di negeri tersebut.</p>
<p style="text-align: justify;">Beliau ditentang oleh ketua parti antirasuah India, Arvind Kejriwal dan Ajay Rai daripada Parti Kongres. - AGENSI</p>