KUALA KANGSAR - Kementerian Pelancongan dan Kebudayaan melancarkan logo baharu Program Pengalaman Homestay dan Kampungstay sebagai lambang dan imej baharu kepada program itu.

Menterinya Datuk Seri Mohamed Nazri Abdul Aziz berkata ia adalah kali pertama logo program itu dipinda selepas 19 tahun diwujudkan pada 1995.

"Bagi logo kampungstay, ini merupakan tanda pengiktirafan Kementerian Pelancongan dan Kebudayaan terhadap produk kampungstay yang berdaftar dengan Program Pengalaman Homestay Malaysia," katanya.

Beliau berkata demikian ketika berucap pada majlis perjumpaan bersama penggiat industri sempena Aidilfitri dan pelancaran logo baharu itu di Kawasan Perindustrian MIEL, Padang Rengas di sini malam tadi.

Beliau berkata Program Pengalaman Homestay telah mencatatkan 350,954 pengunjung pada tahun lepas dan ia menunjukkan kenaikan hampir lapan peratus dari 2012.

"Dari segi pendapatan ada peningkatan 16 peratus pada 2012 ke RM21.6 juta pada 2013. Potensi untuk membangkitkan industri pelancongan homestay adalah tinggi," katanya.

Katanya kementerian mendaftarkan 170 kluster homestay dengan 3,486 pengusaha yang menawarkan 4,834 bilik untuk pelancong.

Mohamed Nazri berkata bagi negeri Perak, sebanyak 10 homestay telah didaftarkan antaranya Homestay Bukit Gantang, Homestay Sungai Klah, Homestay Beng, Homestay Selama, Homestay Gopeng dan Homestay Bagan Datoh.

"Kementerian memperuntukkan RM31.8 juta di bawah Rancangan Malaysia Ke-10 (RMK-10) dengan pelaksanaan 42 projek di Perak bertujuan untuk pembangunan pelancongan seperti peningkatan kemudahan pelancongan, ekopelancongan, naik taraf pelancongan dan homestay," katanya.

Mengenai Tahun Melawat Malaysia 2014, Mohamed Nazri berkata ia akan berakhir dalam masa lima bulan lagi, bagaimanapun kementerian akan terus memastikan usaha meningkatkan kedatangan pelancong ke Malaysia dilaksanakan secara berterusan.

"Saya berharap semua rakyat Malaysia bersama-sama memainkan peranan penting untuk memastikan kejayaan Tahun Melawat Malaysia 2014 serta Tahun Perayaan 2015 melalui perpaduan selain menjaga aset-aset pelancongan serta kebersihan," katanya. - BERNAMA