PELABUHAN KLANG - Agensi Penguatkuasaan Maritim Malaysia (APMM) wilayah Klang, berjaya mematahkan cubaan 30 warga Indonesia untuk menyeludup keluar dari negara ini, awal pagi tadi.

Dalam kejadian kira-kira jam 5.30 pagi itu, sepasukan peronda menyedari kehadiran bot pancung yang cuba keluar dari perairan kawasan Tanjung Tongkah, untuk ke sempadan antarabangsa, sebelum bot pancung berkenaan berjaya dipintas kira-kira tiga batu nautika dari Sungai Hitam di Kelanang.

Ketua Penguatkuasa Maritim Daerah Klang, Kapten Maritim Mohd Aliyas Hamdan, berkata, selepas dipintas, bot pancung berkenaan ditunda ke Klang untuk siasatan lanjut.

"Di atas bot itu ada 30 warganegara Indonesia termasuk tekong, berusia antara 10 bulan hingga 42 tahun dan dipercayai cuba keluar dari negara ini untuk ke Pulau Rupat, Indonesia.

"Kesemua mereka kini sedang disiasat di Ibu Pejabat APMM Daerah Klang," katanya.

Mereka yang ditahan dipercayai membayar antara RM700 hingga RN1,200 untuk pulang ke negara asal dan sudah menunggu di sekitar Kuala Langat sejak beberapa hari lalu, sebelum menaiki bot pancung berkenaan. - <strong>BH Online</strong>