KUALA LUMPUR - Pertubuhan IKRAM Malaysia (IKRAM) akan mengadakan Himpunan Solidariti Gaza di ibu negara selepas solat Jumaat esok.

Setiausaha Agungnya, Nahar Md. Nor berkata, perhimpunan itu akan bermula dari Masjid Tabung Haji dan Masjid Asy Syakirin KLCC.

"Perhimpunan seterusnya bergerak ke bangunan Kedutaan Amerika Syarikat di Malaysia. Perhimpunan ini adalah anjuran beberapa buah organisasi termasuk IKRAM.

"Perhimpunan ini diadakan bagi membantah sekeras-kerasnya kezaliman rejim haram Israel yang menyerang bumi Gaza dan membunuh rakyat Palestin termasuk wanita dan kanak-kanak yang tidak berdosa," katanya melalui satu kenyataan media hari ini.

Nahar berkata, perhimpunan itu sejajar dengan usaha penduduk dunia mengutuk dan membantah tindakan pengganas Israel.

Justeru, katanya, IKRAM mengajak seluruh rakyat Malaysia tanpa mengira kaum, agama dan fahaman politik menyertai berhimpunan itu.

"Perhimpunan ini juga adalah bagi menunjukkan sokongan padu rakyat Malaysia kepada perjuangan rakyat Palestin," katanya. - mynewshub.my