ATLET elit kebangsaan Phoon Eyin berada dalam kelas tersendiri untuk mengekalkan pingat emas pada temasya Sukan Malaysia (Sukma) ke-17 di sini, hari ini.

Aksi mantap dan penuh tumpuan oleh atlet berusia 18 tahun dari Seremban, Negeri Sembilan itu berjaya meraih markah tertinggi iaitu 9.63 mata dalam acara Jianshu wanita.

Pingat perak menjadi milik atlet pelapis kebangsaan, Aggie Cheah Ruey Shin dari Pulau Pinang dengan 9.50 mata dan gangsa menjadi milik atlet Melaka, Tammy Tan Hui Ling dengan 9.33 mata.

"Di sini bukan tiada saingan langsung, peserta-peserta lain juga membuat persembahan yang baik," kata Eyin yang diserap ke program elit selepas Sukan Sea Myanmar tahun lepas.

Pemenang pingat emas Kejohanan Wushu Dunia dan Sukan SEA itu turut menyimpan hasrat untuk membuat penampilan sulung di temasya Sukan Asia di Incheon, Korea Selatan pada September depan.

"Saya berharap dapat dipilih ke Sukan Asia kerana saya tahu saingan di sana juga sengit," katanya.

Bagaimanapun, Eyin tidak meletakkan sasaran pingat sekiranya terpilih untuk mewakili negara.

Sementara itu, Sarawak terus mendahului pungutan pingat acara Wushu selepas menambah dua emas, dua perak dan dua gangsa hari ini menjadikan jumlah pingat yang dimenangi setakat ini empat emas, empat perak dan tiga gangsa.

Pingat emas kontinjen 'Bumi Kenyalang' itu diperolehi menerusi Audrey Chan Yee Jo dalam acara Taijijian Wanita dan Liew Lik Kee dalam acara Nandao Lelaki.

Sebanyak tujuh lagi pingat akan ditawarkan pada hari terakhir acara itu esok. - BERNAMA