JAKARTA - Industri francais Malaysia mampu bersaing dalam  pasaran antarabangsa berikutan terdapat 58 produk tempatan berjaya mengembangkan perniagaan di 53 buah negara setakat ini.

Menteri Perdagangan Dalam Negeri, Koperasi dan Kepenggunaan, Datuk Seri Hasan Malek, berkata perangkaan itu menunjukkan perkembangan positif bagi sektor francais tempatan dalam menembusi pasaran global.

"Terdapat peningkatan dalam industri francais negara apabila 58 syarikat francais  tempatan berjaya membuka 1,992 outlet di 53 buah negara," katanya kepada pemberita selepas merasmikan pavilion Malaysia sempena Ekspo Perniagaan Malaysia - Indonesia (MIBEX) 2014 di Pusat Konvensyen Jakarta, Sabtu.

Sebanyak 25 syarikat francais Malaysia termasuk empat syarikat industri kecil dan sederhana (IKS) dan sebuah syarikat jualan langsung menyertai ekspo yang berlangsung selama tiga hari, berakhir Ahad itu.

Mengulas lanjut, Hasan menyuarakan rasa bangga dengan pencapaian industri francais tempatan dalam pasaran antarabangsa dan berharap sektor itu terus berkembang pada masa hadapan.

Beliau berkata industri francais negara dijangka mampu memberi sumbangan sebanyak RM25.4 bilion kepada jumlah Keluaran Dalam Negara Kasar (KDNK) pada tahun ini.

Pada tahun lepas, industri francais menyumbang sebanyak RM24.6 bilion atau 2.8 peratus kepada KDNK.

Mengenai perniagaan francais di Indonesia, Hasan berkata skop pasaran francais di negara ini menjanjikan pulangan yang besar.

"Kami ingin menawarkan produk Malaysia yang bermutu kerana peluang di Indonesia sangat luas apalagi kita memiliki banyak persamaan...satu rumpun, ada persamaan budaya dan bahasa," katanya.

Beliau berkata setakat ini, sejumlah 23 syarikat francais Malaysia sudah bertapak di Indonesia, antaranya "Old Town White Coffee" yang telah memiliki 16 cawangan, dan Bangi Kopitiam yang mempunyai 52 cawangan.

"Secara keseluruhannya terdapat 430 outlet francais Malaysia di seluruh Indonesia. Sebahagian daripada pengusaha francais ini terdiri daripada anak-anak muda," katanya.

Ditanya cabaran yang bakal dihadapi syarikat francais tempatan untuk menembusi pasaran Indonesia, Hasan berkata beliau berharap agar segala masalah yang ada dapat diselesaikan bersama.

"Selama ini tiada masalah, di mana ada kemahuan pasti ada jalan. Jadi tiada cabaran yang tidak boleh dihadapi...perlu perundingan terlebih dahulu," katanya. - BERNAMA