PETALING JAYA - Naza Italia Sdn Bhd, pengimport dan pengedar kereta Ferrari di negara ini menyasar menarik 70 peratus pelanggan baharu tahun ini dengan pelancaran Ferrari California T di Malaysia.

Kereta sport GT bumbung boleh buka itu, yang mengimbas kembali kereta ikon  1958 Ferrari 250 Testa Rossa, dijangka mendapat sambutan dalam segmen pasaran GT tempatan.

Pengurus Besarnya Wan Ahmad Wan Abas berkata dengan pengenalan model California T itu, syarikat tersebut menyasar menjual lebih daripada 60 unit kereta Ferrari tahun ini.

"Tahun lepas 60 unit berjaya dijual dengan kereta baharu menyumbang 80 peratus dan selebihnya kereta pra-milik. Kami menyasar lebih kurang angka yang sama tahun ini," katanya selepas majlis pelancaran kereta tersebut, di sini, hari ini.

Syarikat tersebut, unit Naza Group, mempunyai pusat jualan, servis dan alat-alat ganti, kerangka dan cat Ferrari seluas 45,000 kaki persegi di sini yang menempatkan pelbagai jenis model Ferrari termasuk 458 Italia, 458 Spyder, Ff, F12 Berlinetta, 458 Speciale dan California T.

Sementara itu, Pengarah Urusan Ferrari Far East Giuseppe Cattaneo berkata polisi Ferrari adalah mengehadkan pengeluarannya kepada 7,000 unit setahun.

"Asia kini merupakan pasaran kukuh bagi Ferrari termasuk Malaysia dan kami mungkin meningkatkan peruntukan kami di masa depan, tetapi akan mengekalkan bilangan pengeluaran global kami pada paras rendah untuk mengekalkan ciri-ciri eksklusif jenama," katanya.

California T dikuasakan oleh enjin V8 3.8-liter dan ditawarkan dengan penyenggaraan percuma selama tujuh tahun.

Kereta itu berharga RM888,800 tidak termasuk duti dan opsyen dengan harga atas jalan rasmi akan diumumkan kemudiannya oleh Ferrari.

"Kereta itu juga dilengkapi dengan sistem F1 Traction Control bagi kelajuan maksimum 316 kmh dan 15 peratus jimat bahan api pada 10.5 l/100 km, yang mana ia amat mengagumkan," kata Cattaneo. - BERNAMA