KUALA LUMPUR - Kemenangan Barisan Nasional (BN) pada Pilihan Raya Kecil (PRK) Parlimen Teluk Intan semalam adalah isyarat jelas rakyat menolak politik kebencian yang selama ini dimainkan pakatan pembangkang.

Menteri Kesejahteraan Bandar, Perumahan dan Kerajaan Tempatan, Datuk Abdul Rahman Dahlan, berkata rakyat kini mengamalkan politik sederhana dan memilih untuk berada 'di atas pagar'.

"Ini isyarat yang diberi rakyat Malaysia kepada pembangkang supaya mengamalkan politik sederhana... bukti yang cukup jelas rakyat mahukan kesederhanaan dalam politik negara," katanya pada sidang akhbar selepas merasmikan sambutan ulang tahun ke-6 Perbadanan Pengurusan Sisa Pepejal dan Pembersihan Awam (PPSPPA) di sini, hari ini.

Ahli Parlimen Kota Belud itu berkata, sudah tiba masanya rakyat Malaysia melihat BN sebagai sebuah parti yang ke depan untuk menyatakan suara rakyat dalam suasana politik negara ini.

Semalam, calon BN, Datuk Mah Siew Keong memenangi kerusi Parlimen Teluk Intan setelah mengalahkan calon DAP, Dyana Sofya Mohd Daud dengan majoriti 238 undi pada pilihan raya kecil kerusi itu.

Mah, 53, yang juga Presiden Gerakan memperoleh 20,157 undi berbanding Dyana Sofya, 27, yang mendapat 19,919 undi. - BERNAMA