MELAKA - Angkatan Koperasi Kebangsaan Malaysia Berhad (Angkasa) hari ini melancarkan Tabung Palestin-Angkasa dengan sasaran kutipan sebanyak RM8 juta.

Presidennya Datuk Abdul Fattah Abdullah berkata tabung tersebut menyasarkan kutipan minimum RM1 bagi setiap ahli koperasi di bawah naungan Angkasa.

Beliau berkata sehingga hari ini, Angkasa menaungi kira-kira 11,300 koperasi di seluruh negara yang berdaftar dengan Suruhanjaya Koperasi Malaysia (SKM) dengan keanggotaan kira-kira 8 juta orang.

"Angkasa amat prihatin dengan penderitaan dan kesengsaraan yang dihadapi rakyat Palestin dan pelancaran Tabung Palestin-Angkasa ini diharap dapat meringankan beban dan penderitaan mereka," katanya pada majlis rumah terbuka Hari Raya Jawatankuasa Perhubungan Angkasa Melaka di sini, hari ini.

Katanya kutipan itu akan dilakukan secara terus oleh setiap wakil koperasi masing-masing untuk diserahkan kepada Angkasa negeri sebelum dikumpulkan Angkasa
pusat.

Abdul Fattah berkata sumbangan itu kemudian akan disalurkan kepada penduduk Gaza secara berperingkat melalui duta Palestin Ke Malaysia dalam masa terdekat.

Terdahulu, beliau menerima sumbangan hasil kutipan tabung berkenaan berjumlah RM608 daripada Koperasi Pekerja-Pekerja Melayu Melaka Bhd (KPPMMB) dan Koperasi Kakitangan Kemas Melaka.

KPPMB diwakili pengerusinya Muslim Md Shah menyerahkan kutipan berjumlah RM309 manakala RM299 sumbangan Koperasi Kakitangan Kemas Melaka disampaikan pengerusinya, Ramli Maarof.

Dalam perkembangan lain, beliau berkata sehingga 31 Dis tahun lepas, Angkasa mempunyai modal syer/yuran anggota koperasi seluruh negara berjumlah RM12.81 bilion dengan jumlah aset bernilai RM107.9 bilion dan perolehan sebanyak RM32.97 bilion. - BERNAMA